Almanak er hversdagslegur hlutur sem þjónar ákveðnum tilgangi ; það hangir á vegg í eldhúsum , kaffistofum og skrifstofum , og við lítum á það öðru hvoru til að sjá hvað tímanum líður . Almanak Þroskahjálpar gefur flestum örlítið meira : mynd mánaðarins blasir við , listaverk eftir framúrskarandi listafólk , myndir sem flytja hugann örskotsstund burt frá hversdagsleikanum hvort sem er á vit margslunginnar náttúrunnar , ímyndaðra frásagna myndefnisins eða glaðlegs umhverfis lita og forma . Við snúum ögn glaðari til annarra verka . Landssamtökin Þroskahjálp reiða sig nær alfarið á frjáls framlög og er almanakssala samtakanna stór þáttur í þeirri söfnun . Þegar þú kaupir almanak okkar hjálpar þú okkur að standa vörð um réttindi fatlaðs fólks en almanakið er líka happdrættismiði . Á því er númer sem tryggir þér miða í listaverka pott Þroskahjálpar , en þangað hafa ótal listamenn gefið eftirprent af verkum sínum . Búið er að draga í happdrættinu . Sjáðu vinningstölur hér ! Athugið að enn er hægt að kaupa almanakið sem styrkir starfsemi samtakanna , en þau eintök sem seld eru hér með eru ekki hluti af happdrættinu og eru sérstaklega merkt með þeim hætti .